Pakistanse Kerke Skerp Beveiliging Op Weens Bedreiging Van Naburige Taliban - Joy! Digital
Pakistanse Kerke Skerp Beveiliging Op Weens Bedreiging Van Naburige Taliban
Kerke in Pakistan het hulle beveiling opgeskerp in reaksie op die dreigement van terreuraanvalle ná die oorname van die Taliban in die naburige Afghanistan. 'n Menseregte –aktivis, Sajid Christopher, het aan Aid to the Church in Need (ACN) bevestig dat die vrees toeneem onder Christene, maar ook onder gematigde Moslems in Pakistan.
Tydens 'n onlangse vergadering in Pakistan het Rooms-Katolieke en Protestantse leiers ingestem om die bewaking op te skerp, veral tydens Sondagdienste. Die stap spruit uit kommer oor die Taliban wat die bewind in Afghanistan oorneem. Leiers vrees dat aanvalle deur ekstremiste wat op Christelike gemeenskappe en ander godsdienstige minderhede gerig is, sal toeneem – soos in die verlede.
Christopher waarsku dat die veiligheidsvooruitsigte vir meer gematigde Moslems ook kommerwekkend is: "Daar is ook vrees onder vreedsame en progressiewe [Moslem-] gemeenskappe, maar diegene met 'n militante ingesteldheid is bly dat die Taliban weer aan die bewind is."
Die verskerpte beskermingsmaatreëls bou voort op die reeds bestaande beveiligingsprotokol. Byvoorbeeld, die identiteit van mense wat met die motor die kerkterrein binnegaan, word nagegaan, metaalverklikkers word by die ingange van kerke geïnstalleer en gewapende wagte is by die kerke teenwoordig.
Die maatreëls kom op 'n tydstip dat daar vrees is vir die veiligheid van die oorblywende Christelike gemeenskap in Afghanistan. Volgens berigte het talibanvegters van huis tot huis gegaan om Christene en ander minderhede op te spoor. Daar is ook berigte dat mense beveel is om hul telefone te oorhandig met die dreigement om ter plaatse doodgemaak te word as daar gevind word dat hulle toestelle Bybelverse of godsdienstige materiaal bevat.